b"\n_START_ARTICLE_\nPla\xc3\xa7a de Baix i Passeig de l'Ebre\n_START_SECTION_\nHist\xc3\xb2ria\n_START_PARAGRAPH_\nEls principals esdeveniments hist\xc3\xb2rics varen succeir dins el marc d'aquesta pla\xc3\xa7a, car \xc3\xa9s pas obligat per entrar al castell: el setge de M\xc3\xb3ra pels templers i Montcada d'Asc\xc3\xb3 a finals del segle XIV; el pas de l'abat de Poblet, empresonat al castell de M\xc3\xb3ra per l'ex\xc3\xa8rcit de Joan II; l'estada de l'arquebisbe de Tarragona, Pedro de Urrea, per defensar Catalunya contra Joan II el juny de 1462; el pas del Comte Hug Roger de Pallars, empresonat al castell._NEWLINE_La riuada de 1787 va cobrir la pla\xc3\xa7a, l'esgl\xc3\xa9sia i els carrers baixos de M\xc3\xb3ra d'Ebre. A M\xc3\xb3ra d'Ebre moriren nou persones i caigueren 104 cases; cal dir que tenia agregat, encara, els Masos de M\xc3\xb3ra la Nova. La riuada de 1907 va cobrir, tamb\xc3\xa9 tota la pla\xc3\xa7a de Baix de M\xc3\xb3ra d'Ebre, per\xc3\xb2 no arrib\xc3\xa0 al nivell de la de 1787._NEWLINE_Abans de fer-se el pont sobre l'Ebre, el Passeig de l'Ebre era l'entrada de la Vila de M\xc3\xb3ra d'Ebre des del riu, el qual es passava d'un costat a l'altre amb una barca."